Helmi Liiketalousopisto Oy LAUSUNTO

PL 87

00701 Helsinki 17.11.2014

Opetus- ja kulttuuriministeriö

kirjaamo@minedu.fi

Viite: OKM/57/010/2014, OKM lausuntopyyntö 16.10.2014 (OKM/58/010/2014)

**Helmi Liiketalousopisto Oy:n lausunto koskien hallituksen esitysluonnosta mm. ammatillisesta peruskoulutuksesta ja ammatillisesta aikuiskoulutuksesta annettavaksi laiksi**

Helmi Liiketalousopisto pitää ammatillisen koulutuksen ns. järjestäjäverkon kokoamiseen tähtääviä toimia oikeansuuntaisena ja välttämättömänä. Ammatillinen koulutus on rakentunut vuosien mittaan aivan liian pirstaleiseksi järjestelmäksi. Tämä hankaloittaa järjestelmän ohjaamista, johtaa laadultaan epätasaiseen koulutukseen sekä allokoi resursseja sellaisille paikoille ja aloille, missä koulutustarvetta tai työmahdollisuuksia ei ole tai ne ovat vähäisiä. Järjestäjäverkon kokoaminen mahdollistaa merkittävien synergioiden syntymisen, mikä johtaa säästöihin. On kuitenkin huomioitava, että fuusiot ja muut sen suuntaiset rakennemuutokset aiheuttavat muutaman vuoden ajan lisääntyviä kustannuksia, minkä jälkeen vasta säästömahdollisuudet alkavat.

**LAUSUNNON KESKEINEN SISÄLTÖ**

**Koulutuksen järjestäminen alueella**

Ehdotetun lain 9a §:n yksityiskohtaisissa perusteluissa todetaan, että: ”*samaa koulutusta ei ole koulutuksen laatu, vaikuttavuus ja tuloksellisuus huomioiden lähtökohtaisesti perusteltua järjestää alueella useiden koulutuksen järjestäjien toimesta*”. Helmi Liiketalousopisto ymmärtää tämän linjauksen koskevan Suomea keskimäärin. Pääkaupunkiseudun osalta tilanne on aivan toinen sillä esimerkiksi pelkästään Malmia ympäröivällä 3:lla Helsingin suurpiirillä (pohjoinen, koillinen ja itäinen) asuu suunnilleen yhtä paljon ihmisiä kuin seuraavaksi suurimassa suomalaisessa kaupungissa - Espoossa. Lainsäädännöllä ei saisi pyrkiä myös ehdottomiin koulutusmonopoleihin alueilla, joilla terveelle kilpailulle on luontevia mahdollisuuksia. Terve kilpailu edistää merkittävästi laatua, vaikuttavuutta sekä tuloksellisuutta – myös koulutuksen toimialalla.

Koulutuksen järjestäjän edellytyksiä arvioitaessa ei tulisi päällimmäisenä kiinnittää huomiota olemassa olevaan koulutustehtävän laajuuteen, sillä se on monilta osin seurausta poliittisista päätöksistä. Kun nyt ollaan tekemässä kokonaisuudistusta, tulisi päähuomio asettaa kunkin toimijan vetovoimaan sekä ko. koulutusalan alueelliseen työllistämiskykyyn.

**Nuorten koulutus – aikuiskoulutus; kahden luvan hakeminen**

Helmi Liiketalousopisto Oy oudoksuu tapahtumaketjua, joka johti siihen, että ammatillisen koulutuksen järjestäjän tulisi hakea kahta toimilupaa – yhtä ns. nuorten koulutukseen ja toista aikuiskoulutukseen. Tämä linjaus on nähdäksemme ristiriidassa koko lainsäädäntöhankkeen tärkeimmän tavoitteen kanssa – luoda vahvoja koulutuksen järjestäjiä. Nuorten ja aikuisten koulutuksen eriyttäminen johtaisi siihen, että olemassa olevia synergisiä ratkaisuja (osaamisen kehittäminen, tilojenkäyttö, hallinnon synergiat) jouduttaisiin purkamaan. Samalla elinkeinoelämä joutuisi nykyisen ”yhden luukun periaatteen” sijasta hakemaan koulutusyhteistyötä täysin eri tahoilta. Ammatillista koulutusta on kehitettävä kokonaisuutena.

Aikuiskoulutuslupaan on tultava alueellinen rajaus. Ammatillista koulutusta on voitava kehittää alueellisesti. Tämä ei ole mahdollista, jos aikuiskoulutusta voidaan tarjota ilman alueellista rajausta. Vallitsevalla hetkellä esimerkiksi Helsingin alueella toimii toistakymmentä ulkopaikkakuntalaista koulutuksen järjestäjää, jotka eivät osallistu ammatillisen koulutuksen yhteiseen aluekehitystyöhön ja koulutuksen ennakointiin.

**Suomen ja ruotsin kieli**

Helmi Liiketalousopisto ei pidä tarpeellisena sitä, että lainsäädännöllä rajoitetaan koulutuksen järjestäjien yhdistymisaikeita yli kielirajojen. Sekä suomen että ruotsin kielellä annettavan koulutuksen asema voidaan riittävästi turvata myös OKM:n muulla ohjauksella.

Helsingissä 17.11.2014

Helmi Liiketalousopisto Oy

Juha Ojajärvi

rehtori, toimitusjohtaja